|  |  |
| --- | --- |
| Statsråd Hadia Tajik |  |
| Arbeids- og sosialdepartementet |  |
| postmottak@asd.dep.no |  |
|  | B21-GC Krav til SB 2023 |
|  | Saksbehandler: Grete Crowo |
|  |  |
|  | Oslo 20. desember 2021 |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2023 på Arbeids- og sosialdepartementets område:**

* *FFO ber regjeringen om å planlegge og budsjettere for flere effektfulle tiltak som gir et likestilt og ikke-diskriminerende arbeidsliv hvor langt flere arbeidstakere med funksjonsnedsettelse deltar.*
* *FFO ber regjeringen planlegge insentiv- og finansieringsordninger for virksomheter og arbeidsgivere slik at de sørger for å etablere universelt utformede arbeidsplasser og IKT-systemer.*
* *FFO ber regjeringen etablere et firepartssamarbeid om likestilling og inkludering i arbeidslivet.*
* *FFO ber regjeringen bevilge nødvendige midler i revidert nasjonalbudsjett 2022, og som videreføres i statsbudsjettet for 2023 – knyttet til endringer i AAP-ordningen fra 1. juli 2022.*
* *FFO ber regjeringen bevilge midler til opprettelse av en Nav-ombudsordning.*
* *FFO ber regjeringen bevilge midler til gjeninnføring av skjermingstillegget til uføre alderspensjonister.*
* *FFO ber regjeringen om å utvide grunnstønadsordning for brukere med merkostnader på grunn av alvorlig og komplisert matvareallergi.*
* *FFO ber regjeringen sikre at også personer over 26 år får tilgang til aktivitetshjelpemidler ved å sørge for at ordningen blir en del av en overslagsbevilgning.*
* *FFO ber regjeringen redusere egenandelen på aktivitetshjelpemidler for personer over 26 år.*
* *FFO ber regjeringen sikre at mennesker med hørselshemminger får dekket sitt behov for tolk ved å øke bevilgningen.*

NORGE ER FORPLIKTET TIL Å FØLGE OPP*:*

*«FNs bærekraftsmål 1 om å utrydde fattigdom og delmål 1.3 om å Innføre nasjonalt tilpassede sosiale velferdsordninger og tiltak for alle, inkludert minstestandarder, og innen 2030 oppnå en vesentlig dekning av fattige og sårbare.*

*FNs Bærekraftsmål nr. 8 om anstendig arbeid og økonomisk vekst forplikter Norge til å fremme varig, inkluderende og bærekraftig økonomisk vekst, full sysselsetting og anstendig arbeid for alle, og Delmål 8.5 om Innen 2030 å oppnå full og produktiv sysselsetting og anstendig arbeid for alle kvinner og menn, inkludert ungdom og personer med nedsatt funksjonsevne, og oppnå lik lønn for likt arbeid*

*crpd, artikkel 19 om retten til et selvstendig liv og til å være en del av samfunnet ved å lette tilgang til hjelpemidler. crpd, artikkel 27 om arbeid og sysselsetting, om at mennesker med nedsatt funksjonsevne har rett til arbeid på lik linje med andre. artikkel 28 om tilfredsstillende levestandard og sosial beskyttelse, om at mennesker med nedsatt funksjonsevne har rett til en tilfredsstillende levestandard for seg selv og sin familie.»*

[Utdrag fra FNs bærekraftsmål og FN-konvensjonen om rettigheter for mennesker med nedsatt funksjonsevne (CRPD) på områdene arbeid og økonomiske levekår, samt hjelpemidler]

**Arbeid til alle**

Det er veldig bra Støre-regjeringen erklærer i Hurdalsplattformen at folk med funksjonsnedsettelse og helsemessige utfordringer skal møte et arbeidsliv som er åpent og inkluderende. Ny regjering har flere gode standpunkt og tiltak vi har tro på kan gi flere i vår gruppe mulighet til å være i jobb. Det er blant annet positivt at regjeringen ønsker å forplikte offentlige arbeidsgivere til å ansette flere med funksjons-nedsettelse. Å utvide forpliktelsen statlige arbeidsgivere har i dag knyttet til målet om at minst 5 prosent av nyansatte i staten skal ha funksjonsnedsettelse eller hull i CV-en til å gjelde alle offentlige arbeidsgivere, vil være et godt grep.

*Vi ber om at det planlegges og budsjetteres for flere effektfulle tiltak slik at flere med funksjonsnedsettelse kan komme i arbeid.*

**Et likestilt og ikke-diskriminerende arbeidsliv**

Siden sist en AP-statsråd styrte Arbeids- og sosialdepartementet, er likestillings- og ikke-diskrimineringspolitikk i større grad blitt vektlagt i innsatsen for personer med funksjonsnedsettelse. CRPD innebærer et paradigmeskifte på alle samfunnets arenaer, også i arbeidslivet. *Et samfunn for alle,* strategi og handlingsplan for likestilling for personer med funksjonsnedsettelse, har innsatsområder knyttet til arbeid, og skal handlingsplanen bidra til mer likestilling må den jevnlig oppdateres med nye og virkningsfulle tiltak. Det er også viktig å se ulike styringsdokumenter og innsatsområder i sammenheng - både innad i sektoren og på tvers av sektorer og forvaltningsnivå. Det trengs systematisk, langsiktige og helhetlige virkemidler, og vi mener myndighetene ikke vil klare å endre strukturell diskriminering med en dugnad.

*FFO ber derfor regjeringen om å bevilge midler til tiltak som kan gi et mer likestilt og mindre diskriminerende arbeidsliv for personer med funksjonsnedsettelse.*

Det er en rekke tiltak som kan bidra til mer likestilling. Arbeids- og sosialkomiteen viser til i en fellesmerknad jfr. Innst. 15 S (2021–2022) at:

*«Universell utforming er en samfunnskvalitet med betydning for hele befolkningen og et viktig virkemiddel for å oppnå likestilling for personer med funksjonsnedsettelse.»*

Vi vil peke på behovet for universell utforming av IKT og fysiske forhold i arbeidslivet, og at det i forbindelse med handlingsplanen for universell utforming er igangsatt en utredning av muligheter for, og konsekvenser av, innføring av økte krav til universell utforming av IKT og fysiske forhold i arbeidslivet. Dette utredningsarbeidet må følges opp med tiltak slik at vi oppnår mer likestilling i arbeidslivet.

*Vi ber derfor regjeringen planlegge insentiv- og finansieringsordninger for virksomheter og arbeidsgivere slik at de sørger for å etablere universelt utformede arbeidsplasser og IKT-systemer.*

**Firepartssamarbeid**

Det er over 100 000 personer med funksjonsnedsettelse som vil jobbe, men som ikke får innpass i arbeidslivet. Å få denne gruppen i jobb løses ikke ved en Inkluderingsdugnad. Solberg-regjeringen og partene valgte i rulleringen av nåværende IA-avtale å ta ut målet om å få flere med funksjonsnedsettelse inn i arbeidslivet, og erstatte partenes involvering i dette med Inkluderingsdugnaden. Etter vårt skjønn har ikke Inkluderingsdugnaden styrket et forpliktende partssamarbeid for å få sysselsatt flere med funksjonsnedsettelse.

Dugnaden har heller ikke fått partene nærmere samarbeid med oss brukerorganisasjoner som jobber med likestilling, inkludering og mangfold. Vi har i hovedsak forholdt oss direkte til staten og ulike myndighetsorgan i vår dialog om noen av innsatsene i Inkluderingsdugnaden. Vi har nå forhåninger om at Støre-regjeringen vil bedre samhandlingen mellom brukerorganisasjonene og det etablerte trepartssamarbeidet.

Vi ber derfor om å bli invitert til et forpliktende firepartssamarbeid med departementet og arbeidslivets parter for å drøfte likestillings- og inkluderingsutfordringer for personer med funksjonsnedsettelse og arbeid. Dette bør komme i tillegg til ordinære høringsrunder og sporadisk medvirkning ved enkelte anledninger. En slik medvirkning vil være mer samskapende enn dagens medvirkningsmodell utenom trepartssamarbeidet.

Vi er tilhenger av den norske modellen, men det er viktig at strukturene knyttet til trepartssamarbeidet ikke virker utestengende for tett forpliktende dialog med andre organiserte interesser som kan være med å utvikle arbeidslivet. Om de samme partene alltid samhandler uten å invitere andre inn, vil samfunnet og arbeidslivet gå glipp av kunnskap og løsninger som er nødvendig for å få til en god videreutvikling.

*Vi ber regjeringen om å etablere et firepartssamarbeid om likestilling og inkludering i arbeidslivet.*

**Nytt AAP-regelverk**

FFO er fornøyd med at vi nå har fått en regjering med erklæring om at den skal sørge for at personer som mottar arbeidsavklaringspenger (AAP) får forlengelse dersom de ikke er ferdig avklart fra NAV eller helsevesenet. Vi ser fram til høringen med forslag til endringer av AAP-regelverket, som er varslet kommer på høring på nyåret. Vi støtter målet om å få på plass endringer i AAP-regelverket som kan tre i kraft fra 1. juli neste år.

Det ble foretatt en rekke uheldige endringer og kutt i AAP-ordningen under Solberg-regjeringen. For FFO er det viktigste å sikre at flere får mulighet til forlengelse ut over maksimal stønadsperiode om de ikke er ferdig avklart, og at tidsbegrensningen på to år må fjernes i AAP-ordningen for de som omfattes av

unntaksreglene for forlengelse. Vi vil også peke på at kuttene i ytelsen for AAP-mottakere under 25 år og fjerning av ung-uføre tillegget i ordningen reverseres, slik at ytelsene for disse mottakerne gjeninnføres på samme nivå som før endringen.

*Vi ber om at de nødvendige bevilgningene for endringer i AAP-ordningen fra 1. juli 2022 legges inn i Revidert nasjonalbudsjett, og videreføres i statsbudsjettet for 2023.*

**Nav-ombud**

FFO viser til Stortingsvedtak 930, 18. mai 2021 om Nav-ombud. Det fremgår av Prop. 1 S (2021-2022) at anmodningsvedtaket er til behandling i departementet, og at regjeringen vil komme tilbake til Stortinget på et senere tidspunkt.

 *«Stortinget ber regjeringen om snarest mulig å opprette et eget, selvstendig Nav-ombud og avklare en mulig samlokalisering med et av de andre ombudene for å dra nytte av felles faglige og administrative ressurser.»*

Vi har engasjert oss i etableringen av en Nav-ombudsordning, og vi er fornøyde med at det ikke lenger virker å være aktuelt at et Nav-ombud skal være en ordning under Stortingets ombudsmann for forvaltningen (Sivilombudsmannen). FFO har hele tiden ment at en slik ombudsordning vil fungere bedre om den etableres som en ordning med Nav-ombud lik den som eksisterer i helsesektoren, etter modell av pasientombudene.

Det er bra departementet nå har fått utredningsansvar for saken. Departementet bør invitere aktuelle organisasjoner med i denne prosessen, i tillegg til at vi regner med forslag til organisering og mandatet til en Nav-ombudsordning kommer på høring. Det har drøyd veldig lenge med å få dette på plass, og vi håper departementet kan ferdigstille dette arbeidet innen 2022.

*Vi ber derfor om at det legges inn bevilgninger til en Nav-ombudsordning i statsbudsjettet for 2023.*

**Alderspensjon til uføre og skjermingstillegget**

FFO har lenge jobbet for at alle uføre alderspensjonister skal gis et skjermingstillegg for levealdersjusteringen i alderspensjonen. Det er svært gledelig at Støre-regjeringen har nedfelt i Hurdalsplattformen at den vil gjeninnføre et skjermingstillegg for uføre som blir alderspensjonister, slik at de skjermes for deler av levealdersjusteringen. Vi har samtidig ikke klart å finne at dette er lagt inn i statsbudsjettet for 2022. Gjeninnføring av skjermingstillegget bør få tilbakevirkende kraft, slik at nye årskull født 1954 og senere kommer inn under skjermingsordningen.

*Vi ber derfor om at det legges inn midler til dette i revidert nasjonalbudsjett 2022, eller eventuelt i statsbudsjettet for 2023.*

**Utviding av grunnstønadsordningen i folketrygdloven**

Departementet hadde en gjennomgang av grunnstønadsordningen i 2018, og det ble i påfølgende statsbudsjett foretatt noen endringer. FFO ble den gang noe forbauset da Solberg-regjeringen valgte å legge fram enkeltforslag knyttet til grunnstønaden, uten å først komme tilbake med en helhetlig vurdering av grunnstønadsordningen. Vi mener fortsatt det er behov for en slik helthetlig rapport.

Vi ønsker nå spesielt å peke på behovet for en ytterligere gjennomgang av merutgifter til helsefremmende og nødvendig diett, som handler om mer enn glutenfrie dietter.

Vi har fått tilbakemelding fra Astma- og allergiforbundet om at personer med alvorlig og komplisert matvareallergi i altfor stor grad faller utenfor dagens grunnstønadsordning.

Flere som lider av disse allergiene har diett som eneste tilgjengelige behandling. Det må sikres en grunnstønadsordning som på en bedre måte ivaretar behovet til brukere med alvorlig og komplisert matvareallergi. Dagens grunnstønadsordning i folketrygdloven bør derfor utvides, slik at flere får dekket sine merutgifter til nødvendige dietter. Primært mener vi det bør åpnes for en utvidet ordning, slik at gruppen av allergiske sykdommer som tilstås stønad etter faste satser uten nærmere dokumentasjon av ekstrautgiftene.

*Vi ber om at det bevilges penger til en utvidet grunnstønadsordning i statsbudsjettet for 2023.*

**Aktivitetshjelpemidler for personer over 26 år, AKT 26**

Aktivitetshjelpemidler er hjelpemidler som er spesielt utviklet for at personer med nedsatt funksjonsevne

skal kunne delta i fysisk aktivitet, og ha et aktivt liv sammen med andre. Oslo Economics har på oppdrag fra Arbeids- og sosialdepartementet evaluert ordningen og konkludert med at den har stor nytteverdi. Ordningen har positiv innvirkning på brukernes livskvalitet og helse, og fremmer på denne måten folkehelse og likestilling.[[1]](#footnote-2)

Den rammestyrte ordningen blir brukt opp tidligere og tidligere for hvert år. I 2020 var pengene brukt opp allerede i mars. Det kom en tilleggsbevilgning i forbindelse med revidert statsbudsjett på 48 millioner slik at det til sammen var 100 millioner i ordningen. Det holdt fortsatt ikke ut året. I 2021 var pengene brukt opp i august. Det på tross av at det for 2021 også var totalt over kr. 100 mill. i rammen etter tilleggsbevilgning på 20. mill. i revidert budsjett. I budsjettet for 2022 er det bevilget kr. 55 mill. til AKT 26. Ut fra historikken de siste årene sier deg seg selv at den rammen vil gå tom tidlig på året.

Denne underfinansieringen fratar funksjonshemmede muligheten til å være i fysisk aktivitet, noe som kan ha mange negative konsekvenser. I Hurdalsplattformen fremkommer det at regjeringen er opptatt av «Idrett og friluftsliv for alle». Hvis dette skal vise seg i praksis må det gjøres noe med ordningen med AKT 26. FFO mener derfor at aktivitetshjelpemidler for personer over 26 år primært bør bli en del av trygdens ordinære overslagsbevilgning. Det vil skape forutsigbarhet, og de som har behov for, og fyller vilkårene for aktivitetshjelpemidler, vil få rettigheten oppfylt. Hvis regjeringen ikke ønsker å innføre dette mener vi sekundært at rammen må økes betraktelig. Vi ser for oss at det vil være nødvendig med en tredobling av rammen.

*FFO ber regjeringen sikre at også personer over 26 år får tilgang til aktivitetshjelpemidler ved å sørge for at ordningen blir en del av en overslagsbevilgning, på lik linje med andre hjelpemidler. Sekundært må rammen økes betraktelig.*

I forbindelse med statsbudsjettet for 2022 ble egenandelen for AKT 26 økt fra 4 000 til 5 000 kroner. Dette var en stor økning. Vi vet at flere funksjonshemmede og kronisk syke har dårligere levekår enn befolkningen ellers. Mange har store egenandeler til ulike tjenester og ytelser som ikke-funksjonshemmede ikke har. Denne økningen i egenandelen var svært uheldig fordi den fører til at færre får mulighet til å være i fysisk aktivitet og delta på linje med andre. Økningen er også usosial fordi det er de med dårligst råd som ikke vil kunne bruke ordningen.

*FFO ber regjeringen om å redusere egenandelen for AKT 26.*

**Tolkeområdet**

Personer med behov for tolketjenester opplever at det er vanskelig å få dekket sitt behov for tolk. Spesielt oppleves det som vanskelig å få tolk til arrangement utenfor ordinær arbeidstid. Korte oppdrag på kveld er spesielt vanskelig å få dekket. FN-komiteen for personer med nedsatt funksjonsevne (CRPD-komiteen) anbefalte at Norge må sørge for tilstrekkelige menneskelige og økonomiske ressurser til at mennesker med hørselshemminger får tolketjenester når de trenger det, også utenom kontortid.

Solberg-regjeringen foreslo i sitt statsbudsjett for 2022 å styrke tolketjenesten ved å sette av 23,7 mill. kroner til dette. Det var anslått at dette ville bety inntil 25 nye tolker. Støre-regjeringen valgte å ikke gjennomføre denne styrkingen. Det er svært uheldig, og går ut over døve, hørselshemmede og døvblindes mulighet til deltagelse i samfunnet. Nå må dette rettes opp ved å foreta en styrking av tolkeområdet. Driftsbudsjettet til NAV må økes og det må spesifikt settes av midler til tolkeområdet i driftsbudsjettet.

Det er også viktig at rettigheten til tolk fortsatt blir hjemlet i folketrygdloven og at finansieringsansvaret forblir forankret i folketrygden.

*FFO ber regjeringen sikre at mennesker med hørselshemminger får dekket sitt behov for tolk ved å øke bevilgningen til NAV og tolkeområdet spesifikt.*

Anmodning om møte

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2023.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/ Kultur- og likestillingsminister Anette Trettebergstuen.

1. Aktivitetshjelpemidler til personer med fysisk funksjonsnedsettelse. Evaluering av stønadsordning for personer over 26 år, på oppdrag for Arbeids- og sosialdepartementet 26. juni 2020. [↑](#footnote-ref-2)